Γνωμοδότηση της Ευρωπαϊκής Οικονομικής και Κοινωνικής Επιτροπής για την "Πρόταση κανονισμού του Συμβουλίου για την τροποποίηση του κανονισμού (ΕΚ) αριθ. 1268/1999 σχετικά με την κοινοτική στήριξη για τα προενταξιακά μέτρα που αφορούν τη γεωργία και την αγροτική ανάπτυξη στις υποψήφιες χώρες της κεντρικής και ανατολικής Ευρώπης κατά την προενταξιακή περίοδο"

(COM(2002) 519 τελικό)

(2003/C 61/33)

Στις 18 Οκτωβρίου 2002, και σύμφωνα με το άρθρο 262 περί ιδρύσεως της Ευρωπαϊκής Κοινότητας, το Συμβούλιο αποφάσισε να ζητήσει τη γνωμοδότηση της Ευρωπαϊκής Οικονομικής και Κοινωνικής Επιτροπής σχετικά με την ανωτέρω πρόταση.

Η Ευρωπαϊκή Οικονομική και Κοινωνική Επιτροπή αποφάσισε να ορίσει ως γενικό εισηγητή για την κατάρτιση της γνωμοδότησης τον κ. Adalbert Kienle.

Κατά την 394η σύνοδο ολομέλειας της 24ης Οκτωβρίου 2002, η Ευρωπαϊκή Οικονομική και Κοινωνική Επιτροπή υιοθέτησε με πλειοψηφία και 1 αποχή την ακόλουθη γνωμοδότηση.

1. Παρουσίαση των προτάσεων της Ευρωπαϊκής Επιτροπής

1.1. Οι καταστροφικές πλημμύρες στα μέσα Αυγούστου 2002 προκάλεσαν μεγάλες καταστροφές και σε ορισμένες υποψήφιες χώρες. Οι πλημμύρες αυτές έπληξαν ιδιαίτερα την Τσεχία και τη Σλοβακία.

1.2. Η Επιτροπή θεωρεί ότι η Κοινότητα πρέπει να είναι σε θέση να αντεπεξέρχεται σε παρόμοιες εξαιρετικές φυσικές καταστροφές σε υποψήφιες χώρες, μέσω διαφόρων μέσων, και ιδίως μέσω του προενταξιακού προγράμματος Sapard που θεσπίσθηκε στο πλαίσιο του κανονισμού (ΕΚ) αριθ. 1268/1999 του Συμβουλίου. Ένας από τους στόχους του προγράμματος είναι "η επίλυση προβλημάτων που αποτελούν προτεραιότητα και ειδικών προβλημάτων για την βιώσιμη προσαρμογή του γεωργικού τομέα και των αγροτικών περιοχών στις υποψήφιες χώρες".

1.3. Για τους προαναφερθέντες λόγους, η Επιτροπή προτείνει αύξηση των ανώτατων ορίων της χρηματοδοτικής ενίσχυσης από 50 % σε 75 % για τα μέτρα που αφορούν την αποκατάσταση των αγροτικών περιοχών μετά από εξαιρετικές φυσικές καταστροφές. Η κοινοτική συνδρομή, που επί του παρόντος έχει ως ανώτατο όριο το 75 % μπορεί, επομένως, να ανέρχεται στο 85 % της συνολικής επιλέξιμης δημόσιας δαπάνης για τις εν λόγω περιπτώσεις.

2. Παρατηρήσεις της Ευρωπαϊκής Οικονομικής και Κοινωνικής Επιτροπής

2.1. Η ΕΟΚΕ εγκρίνει την πρόταση της Επιτροπής και την θεωρεί εύλογη συμπλήρωση της πρότασης της Επιτροπής σχετικά με την ίδρυση του Ταμείου Αλληλεγγύης της Ευρωπαϊκής Ένωσης για περιπτώσεις φυσικών καταστροφών.

2.2. Δεδομένου ότι δεν έχει επιπτώσεις στον κοινοτικό προϋπολογισμό, η έγκριση της πρότασης δεν αποτελεί πρόβλημα.

2.3. Όμως, η ΕΟΚΕ θεωρεί λυπηρό ότι παρουσιάστηκαν τεράστια προβλήματα προσαρμογής και άλλες διοικητικές δυσκολίες κατά την έναρξη της εφαρμογής του προγράμματος Sapard. Έως τώρα δεν κατέστη δυνατή ούτε η κατά προσέγγιση διάθεση των υφιστάμενων ετήσιων δημοσιονομικών πόρων ύψους 550 εκατ. ευρώ στις 10 υποψήφιες χώρες. Ωστόσο, η ΕΟΚΕ σε γνωμοδότησή της (CES 70/99) έκρινε ανεπαρκές το ύψος της χρηματοδότησης που εγκρίθηκε προκειμένου να προετοιμαστεί επιτυχώς η διεύρυνση, κυρίως λόγω σοβαρών αδυναμιών όσον αφορά τις γεωργικές διαρθρώσεις και τεράστιων προβλημάτων προσαρμογής της βιομηχανίας γεωργικών προϊόντων και διατροφής στα υποψήφια κράτη μέλη.

Βρυξέλλες, 24 Οκτωβρίου 2002.

Ο Πρόεδρος

της Ευρωπαϊκής Οικονομικής και Κοινωνικής Επιτροπής

Roger Briesch